Groot Buhai oor Ashleigh se oorwinning by Britse OpeSuid-Afrika se Ashleigh Buhai volg met haar oorwinning by die Ope in die voetspore van grotes soos Gary Player en Ernie Els. (Foto: Neil Hanna/AFP) Dit was bitter senutergend en broekskeur, maar Ashleigh Buhai se drome is uiteindelik bewaarheid nadat die Suid-Afrikaanse gholfster Sondag op Muirfield in Skotland die gesogte Britse Ope-titel vir vroue gewen het. “Ek het geen woorde nie. Ek is so trots op myself dat ek dit kon deurtrek. Daar is soveel mense in Suid-Afrika wat ’n bietjie goeie nuus nodig het, so ek hoop my oorwinning help,” het Buhai ná die tyd gesê terwyl die trane gerol en sy gestoei het om haar emosies in bedwang te hou. Die 33-jarige boorling van Edenvale is meer as R18 miljoen aan prysgeld ryker ná haar uitspeel-sege oor In-gee Chun van Suid-Korea in een van wêreldgholf se gesogste toernooie. Die twee spelers het albei die 72 putjies in 274 houe – tien houe minder as die baansyfer – voltooi. Buhai se sjampanje-vertoning op Muirfield volg twintig jaar na haar gholfheld Ernie Els se eerste van twee oorwinnings in die mansweergawe van die Ope op die einste Skotse links-baan. Soos Els het Buhai ekstra putjies nodig gehad om haar teenstander na die kroon te steek nadat sy die laaste agttien putjies in 75 houe – vier meer as syfer – voltooi het. Chun het ’n telling van 70 op haar telkaart ingevul. Die SA vroue-ster kon Chun eers op die vierde valbylputjie verslaan ná ’n skitterende plofhou uit die sandkuil regs van die setperk enkele sentimeter van die blikkie af gestop het om haar van ’n syfer vier te verseker. Chun het haar bofhou in ’n sandkuil langs die skoonveld geslaan en kon eers die setperk met haar derde hou haal, waarna haar sethou vir ’n syfer onsuksesvol was. Buhai het die vierde en laaste ronde van die seisoen se laaste major-kampioenskap met ’n voorsprong van vyf houe begin nadat sy Vrydag en Saterdag van die beste gholf van haar lewe gespeel het om ’n stewige posisie boaan die voorlopersbord te verseker. Ashleigh Buhai se man, David, omhels haar na haar oorwinning in ‘n titaniese stryd by die Britse Ope vir vroue op Muirfield in Skotland. (Foto: Neil Hanna/AFP) Oor die eerste nege putjies van die laaste dag het Buhai kalm en op haar gemak voorgekom, maar haar vuurwarm setyster was yskoud en haar voorsprong het tot slegs een hou gekrimp met Chun wat drie voëltjies op haar telkaart ingevul het. Met vier putjies oor het Buhai weer haar voorsprong tot drie houe gerek met bestendige spel, maar die noodlot het uit die bloute op die vyftiende putjie toegeslaan. Buhai het haar bofhou in ’n diep sandkuil links van die skoonveld geslaan. Sy was nog dieper in die moeilikheid in die lang gras in die ruveld ná haar tweede hou. Sy het uiteindelik drie houe aan syfer afgestaan met ’n liederlike telling van sewe en na die sestiende bof gestap gelykop met Chun. Buhai het op die sewentiende ’n sethou van sowat ’n meter gemis om weer die voortou te neem waarna sy op die agttiende ’n sethou van meer as ’n meter moes inrol om ’n valbylstryd met Chun af te dwing. * Buhai is slegs die tweede SA vrouespeler wat ’n major-kroon inpalm. Sy volg in die voetspore van die baanbreker Kapenaar Sally Little, wat in 1980 haar eerste en in 1988 haar tweede major gewen het. * Els het in 2002 gelyk met die Fransman Thomas Levet en die twee Aussies Stuart Appleby en Steve Elkington bo-aan die voorlopersbord klaargemaak. Ná ’n uitspeelstryd oor vier putjies was Els en Levet steeds gelyk. Die Suid-Afrikaner is egter by die eerste valbylputjie as die kampioen-gholfspeler van die jaar gekroon nadat hy soos Buhai syfer uit die sandkuil regs van die setperk gered het. *Die legendariese Gary Player het meer as veertig jaar gelede ook sy eerste van drie Ope-titels op die magiese Muirfield ingepalm. * Buhai se triomf gister maak van haar die negende SA speler wat ŉ major wen. Little (2), Player (9), Bobby Locke (4), Els (4), Retief Goosen (2), Trevor Immelman (1), Louis Oosthuizen (1) en Charl Schwartzel (1) het almal soos Buhai al die grootste gholfglorie geproe. Al vier Locke se major-titels was seges in die Britse Ope gewees. Hy was suksesvol op Royal St. George’s (1949), Troon (1950), Royal Lytham & St. Anne’s (1952) en St. Andrews (1957). *Suid-Afrika se Paula Reto en Lee-Ann Pace het die agterhoede gedek op Muirfield. Reto (79 vir 292) het gesamentlik 58ste geëindig, met Pace (77 vir 296) wat 65ste klaargemaak het. Hulle het onderskeidelik sowat R295 000 en R260 000 aan prysgeld gewen.